## La Generalitat avança en les obres del nou accés a Monte Pego i del carril bici Pego–el Verger en la CV-700

*** La nova rotonda d’accés a Monte Pego ja està oberta al trànsit mentres continuen els treballs del carril bici
* L’actuació, amb una inversió de 985.000 euros, millorarà la seguretat viària i la mobilitat en la CV-700**

La Vicepresidència Tercera i Conselleria de Medi Ambient, Infraestructures, Territori i de la Recuperació avança en les d’obres de construcció d’una nova rotonda d’accés a Monte Pego i de millora del carril bici Pego–el Verger en la CV-700.

Els treballs, iniciats l’1 de juliol de 2025, discorren entre els punts quilomètrics 62+500 i 63+900, en el terme municipal de Pego (Alacant). L’actuació compta amb un pressupost aproximat de 984.583,40 euros i es preveu la seua finalització el 15 de febrer de 2026, sempre que les condicions meteorològiques ho permeten.

La CV-700 és una de les carreteres autonòmiques de més longitud de la província d’Alacant, amb 67,5 quilòmetres, i connecta municipis com Agres, Muro, Planes, la Vall de Gallinera, Pego i el Verger. Es tracta d’una via amb una intensitat mitjana de 8.667 vehicles diaris, trànsit que augmenta notablement a l’estiu per la seua connexió amb urbanitzacions i amb les zones de platja de Dénia i els Poblets.

La directora general d’Infraestructures de Transport Terrestre, M. José Martínez Ruzafa, ha explicat que “les obres avancen a bon ritme i la nova rotonda d’accés a Monte Pego ja està oberta al trànsit”. En estos moments, apunta, “es continua amb l’execució del nou carril bici paral·lel a la carretera i amb els treballs d’acabat en la glorieta”.

**Actuacions del projecte**

Martínez Ruzafa ha assenyalat que l’actuació que s’està executant “inclou la construcció d’una rotonda en la intersecció amb l’estació de servici i la urbanització Monte Pego, l’eliminació de nou girs a l’esquerra per a augmentar la seguretat i la creació d’un itinerari ciclista més directe, i  se suprimirà el traçat sinuós actual. També s’està adequant la via de servici com a nou accés a la urbanització i es millora el drenatge de la carretera conforme al nou disseny”.

Les illetes tindran un acabat de formigó imprés i, en col·laboració amb l’Ajuntament de Pego, s’instal·laran fanals solars per a millorar la visibilitat nocturna de la rotonda i de l’encreuament del carril bici.

Martínez Ruzafa ha assenyalat que amb esta intervenció “es millora la seguretat viària, es calma el trànsit i s’incrementa l’eficiència de la intersecció, tot això amb el menor impacte ambiental possible”.

Fecha: 11/12/2025